刘子翚
次友石台诗韵
清湖嵇玉山，缥缈飞双屐。
泠风随处流，三伏无赫赫。
未成玄圃游，聊醉端州宅。
忆昨陪初筵，杯摇剑峰脊。
杉篁漏疏棂，云气萦长帟。
主人意弥厚，不吝园蔬摘。
我亦洞幽怀，涸此一泓碧。
至欢召融融，丛虑消刺否则。
听君诵九流，浩若昆仑擘。
摩天俊鸢悄，响涧惊鱼掷。
分携今几时，浮埃翳瑶席。
有如烂柯翁，万古逢一奕。
醉乡梯磴坐，坐觉乾坤窄。
兹行不果从，兀兀恨滋剧。
未应柳源近，终作桃源隔。
留诗友石台，光动嶙峋石。
正令谪仙来，著语无以易。
强吟意悠哉，追风了无迹。